સ્વતંત્રતા દિન નિમિત્તે ૧પ ઓગસ્ટે દિલ્હીમાં લાલ કિલ્લા પર તિરંગો લહેરાવ્યા બાદ વડા પ્રધાન નરેન્દ્ર મોદી સીધા જ સાળંગપુર પહોંચ્યા હતા. અહીં પ્રમુખસ્વામીના પાર્થિવ દેહ સામે તેઓ થોડો સમય પલાંઠી વાળીને બેઠા રહ્યા હતા અને પ્રદક્ષિણા તથા આરતી કરીને અંજલિ અર્પણ કરી હતી. આ ક્ષણે પ્રમુખસ્વામી સાથેની સ્મૃતિઓ વાગોળતાં તેઓ ભાવુક બન્યા હતા. તેમણે કહ્યું કે, “ઘણાં લોકોએ તો ગુરુ ગુમાવ્યા હશે, પરંતુ મેં તો પિતા સમાન પ્રેમ આપનાર ગુમાવ્યા છે. એવા અનેક પ્રસંગો છે કે પ્રમુખસ્વામીએ મને પ્રેરણા આપી હોય અને મારી ચિંતા પણ કરી હોય. તેઓ મારા ભાષણની વીડિયો સીડી મગાવીને ટાઈમ મળે ત્યારે સાંભળતા અને ભાષણમાં અમુક શબ્દો તારે ન બોલવા જોઈએ તેમ કહીને ટોકતા પણ હતા.” આવા પ્રસંગોને યાદ કરતાં ભાવુક બનીને તેઓ રડી પડ્યા હતા.